**Fantasma**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am vrut într-o oglindă chipu-ţi să-l privesc,

Atunci când lângă rama-i veche te-ai oprit,

Dar am rămas fără de glas, uimit,

Nereuşind reflexia-ţi s-o găsesc.

Am încercat atunci să te cuprind,

Cu mâna-ntinsă lung până la tine,

Dar orişicât m-aş fi întins de bine,

N-am reuşit, ciudat, nimic să prind.

Cui i-am jurat o dragoste totală,

Dacă atunci când vreau să fii a mea,

Parcă îmi ţese ceaţa o perdea,

Sub care tu devii cu totul ireală?

Sau poate-am plăsmuit iubirea-n vis,

Iar tu eşti pura mea închipuire?

Chiar şi aşa, n-aş vrea să-mi vin în fire,

Cât încă sunt de vraja ta cuprins...